62012CD0579
C‑579/12 RX62012CD0579EU:C:2012:78500011122CJ
РЕШЕНИЕ НА СЪДА (състав по преразглеждането)
11 декември 2012 година
„Преразглеждане“
По дело C‑579/12 RX
с предмет предложение за преразглеждане, направено на 23 ноември 2012 г. от първия генерален адвокат на основание член 62 от Статута на Съда на Европейския съюз,
СЪДЪТ (състав по преразглеждането),
състоящ се от: г‑н L. Bay Larsen, председател на състав, г‑н J. Malenovský, г‑н U. Lõhmus, г‑н M. Safjan и г‑жа A. Prechal (докладчик), съдии,
постанови настоящото
Решение
1
Предложението на първия генерален адвокат за преразглеждане се отнася до Решение на Общия съд на Европейския съюз (състав по жалбите) от 8 ноември 2012 г. по дело Комисия/Strack (T‑268/11 P), с което Общият съд уважава жалбата на Европейската комисия срещу Решение на Съда на публичната служба на Европейския съюз (втори състав) от 15 март 2011 г. по дело Strack/Комисия (F‑120/07), по силата на което се отменя решението на Комисията от 15 март 2007 г. за ограничаване на пренасянето на неизползвания от г‑н Strack отпуск през 2004 г. до дванадесет дни.
2
От член 256, параграф 2 ДФЕС следва, че решенията на Общия съд, постановени в производство по обжалване на решенията на Съда на публичната служба, по изключение подлежат на преразглеждане пред Съда при условията и ограниченията, предвидени в Статута на Съда на Европейския съюз, в случай на сериозен риск от засягане на единството или целостта на правото на Съюза.
3
По силата на член 62 от Статута на Съда, когато първият генерален адвокат счита, че съществува сериозен риск от засягане на единството или съгласуваността на правото на Съюза, той може да предложи на Съда да преразгледа решението на Общия съд.
4
Във връзка с това от член 193, параграф 4 от Процедурния правилник на Съда следва, че сезираният с подобно предложение за преразглеждане състав по преразглеждането решава дали трябва да бъде преразгледано решението на Общия съд, като в такъв случай в решението за преразглеждане на решението на Общия съд се посочват само въпросите, които са предмет на преразглеждането.
5
В конкретния случай съставът по преразглеждането счита, че решението по дело Комисия/Strack, посочено по-горе, трябва да се преразгледа.
6
Въпросите, до които се отнася преразглеждането, са посочени в точка 2 от диспозитива на настоящото решение.
По изложените съображения Съдът (състав по преразглеждането) реши:
1)
Решението на Общия съд на Европейския съюз (състав по жалбите) от 8 ноември 2012 г. по дело Комисия/Strack (T‑268/11 P) трябва да се преразгледа.
2)
Преразглеждането се отнася до въпросите дали предвид практиката на Съда относно правото на платен годишен отпуск като принцип на социалното право на Съюза, изрично посочен в член 31, параграф 2 от Хартата на основните права на Европейския съюз, и по-специално в Директива 2003/88/ЕО на Европейския парламент и на Съвета от 4 ноември 2003 година относно някои аспекти на организацията на работното време (ОВ L 299, стр. 9; Специално издание на български език, 2007 г., глава 5, том 4, стр. 381), Решение на Общия съд на Европейския съюз от 8 ноември 2012 г. по дело Комисия/Strack (T‑268/11 P) засяга единството или целостта на правото на Съюза, доколкото Общият съд в качеството си на разгледала жалбата юрисдикция е приел, че:
—
член 1д, параграф 2 от Правилника за длъжностните лица на Европейския съюз не обхваща изискванията за организацията на работното време, посочени в Директива 2003/88, и по-специално платения годишен отпуск, и че
—
следователно член 4 от приложение V към посочения правилник трябва да се тълкува в смисъл, че правото на пренасяне на годишния отпуск, надвишаващ границата, определена в тази разпоредба, се предоставя само в случай на невъзможност да се използва годишен отпуск, свързана с дейността на длъжностното лице поради изпълнение на служебните му задължения.
3)
Приканва посочените в член 23 от Статута на Съда заинтересовани лица и страните в производството пред Общия съд на Европейския съюз в срок от един месец, считано от връчването на настоящото решение, да представят своите писмени становища по посочените въпроси пред Съда на Европейския съюз.
Подписи